ཞི་ཅིན་ཕིང་གིས་གཏམ་བཤད་གསན་རྗེས་གསུང་བཤད་གལ་ཆེན་གནང་ཞིང་།ཁོང་གིས་རྒྱལ་ཡོངས་སྲིད་གྲོས་ཀྱི་ཀྲུང་གོ་དམངས་གཙོ་མནའ་འབྲེལ་ཚོགས་པ་དང་།ཀྲི་ཀུང་ཏང་།ཏང་ཤོག་གང་ལའང་མི་གཏོགས་པའི་མི་སྣ།ཕྱིར་སྡོད་རང་མིའི་མཉམ་འབྲེལ་རིགས་ཁོངས་བཅས་ཀྱི་ཨུ་ཡོན་ལ་ལྟ་བར་ཡོང་ནས་ཚང་མ་དང་མཉམ་དུ་གྲོས་བསྡུར་སྤེལ་རེས་བྱ་རྒྱུ་བྱུང་བས་ཧ་ཅང་དགའ་པོ་བྱུང་།ཚང་མས་གཏམ་བཤད་གནང་སྐབས་བསམ་འཆར་དང་གྲོས་འགོ་ཡག་པོ་བཏོན་སོང་བས།འབྲེལ་ཡོད་སྡེ་ཚན་ཁག་གིས་ཚད་མཐོའི་མཐོང་ཆེན་དང་ཞིབ་འཇུག་ནན་ཏན་བྱེད་དགོས།ངས་ཀྲུང་གུང་ཀྲུང་དབྱང་གི་ཚབ་ཞུས་ཏེ་འདིར་བཞུགས་པའི་ཨུ་ཡོན་དང་།རྒྱ་ཆེའི་དམངས་གཙོ་ཏང་ཤོག་གི་ཁོངས་མི།ཏང་ཤོག་གང་ལའང་མི་གཏོགས་པའི་མི་སྣ།ཕྱི་རྒྱལ་དུ་ཡོད་པའི་ཕྱིར་སྡོད་སྤུན་ཟླ།མེས་རྒྱལ་དུ་ཕྱིར་ལོག་བྱས་པའི་ཕྱིར་སྡོད་རང་མི་དང་ཕྱིར་སྡོད་རང་མིའི་ནང་མི།རྒྱ་ཆེའི་སྲིད་གྲོས་ཨུ་ཡོན་བཅས་ལ་ལྷག་བསམ་ཟོལ་མེད་ཀྱི་འཚམས་འདྲི་ཞུ་རྒྱུ་ཡིན་ཞེས་གསུངས་པ་རེད།